पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण रोकने के लिए नाइट कर्फ्यू व वीकेंड लॉकडाउन लगा है। इसके बावजूद भी लोग बेवजह बाहर घूमने से बाज नहीं आ रहे। यहां तक कि सड़क पर सख्ती बरत रही पुलिस भी अब तंग आ चुकी है। गुरुवार को पुलिस कमिश्नर (CP) गुरप्रीत भुल्लर ने वीडियो मैसेज जारी किया। उन्होंने शहर के लोगों को दो-टूक कहा कि कोरोना संक्रमण रोकने में हेल्थ व फ्रंटलाइन वर्करों की मेहनत को बर्बाद न करें। लोग घरों के अंदर रहें और इमरजेंसी होने पर ही बाहर निकलें।
पाबंदियां पब्लिक के फायदे के लिए, जान है तो जहान है
पुलिस कमिश्नर ने कहा कि पंजाब सरकार ने जो भी पाबंदी लगाई है। वह पब्लिक के फायदे के लिए है। उससे किसी दूसरे को कोई फायदा नहीं हो रहा। उन्होंने कहा कि फालतू में लोगों से न मिलें क्योंकि इससे आप बहुत बड़ा खतरा मोल ले रहे हैं। याद रखें कि जान है तो जहान है। कोरोना संक्रमण की चेन तभी टूटेगी, जब हम एक-दूसरे से मिलना-जुलना बंद करेंगे। यहां तक कि आपका दोस्त या रिश्तेदार भी कोरोना वायरस का कैरियर हो सकता है।
युवा उन परिवारों को पूछें, जिनका कोरोना से कोई चला गया
पुलिस कमिश्नर ने कहा कि मेरी युवाओं से भी खास अपील है कि वो फालतू में बाहर न घूमें। कोरोना कितना घातक हो चुका है, इसके बारे में उन परिवारों से पूछें, जिनके किसी सदस्य का इस महामारी से निधन हो गया है। इसका संक्रमण इतना तेज है कि कोई लक्षण भी नहीं आ रहे और जब तक पता चलता है, शरीर में ऑक्सीजन की कमी होने से मौतें हो रही हैं।
DGP दे चुके 80 से 90% लोगों को घर रखने का आदेश
राज्य के DGP दिनकर गुप्ता पुलिस को आदेश दे चुके हैं कि 80 से 90% लोगों को घरों के भीतर रखा जाए। लोग सिर्फ इमरजेंसी में ही बाहर निकलें। अगर कोई बेवजह बाहर घूमता है तो उसकी गाड़ी जब्त करें और उनके खिलाफ कार्रवाई करें। कोरोना का संक्रमण तेजी से फैल रहा है, इसकी चेन तोड़ने व जान बचाने का यही तरीका है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn